समारोह के मुख्य अतिथि श्री प्रदीप दुबे, प्रमुख सचिव विधान सभा, उत्तर प्रदेश ने कहा कि किसी भी शिक्षा की सार्थकता तभी है, जब उसे व्यवहार में उतारा जाये और उस शिक्षा का जीवन उपयोग हो। पत्रकारिता के छात्रों ने अपनी विद्या की सार्थकता को साबित करने का कार्य किया है। उन्होंने यह भी कहा कि पत्रकारिता एक स्वतंत्र और शक्तिशाली संचार का साधन है और जनमत को प्रभावित करती है, अतः पत्रकारिता संस्थानों को स्वनियमन के परिपालन का बखूबी ध्यान देने की जरूरत है। विशिष्ट अतिथि प्रांशु मिश्रा, ब्यूरो प्रमुख, सीएनएन न्यूज 18, उत्तर प्रदेश ने कहा कि पत्रकारिता एक चुनौती है, आमजन का सबसे अधिक भरोसा लोकतंत्र के इसी स्तम्भ से है। अतः छात्रों के लिए जनता के इस भरोसे को बनाये रखना ही सच्ची पत्रकारिता होगी। उन्होंने पत्रकारिता के छात्रों से इसकी शक्ति का अहसास कराते हुए कहा कि उन्हें वैचारिक मतभेदों को भुलाकर इस क्षेत्र में अपने पत्रकारीय व निष्पक्ष दायित्वों का निर्वहन करना चाहिये।